### 11.    Ansøgning om frigivelse af beløb til realisering af ejendomsstrategien

**Åbent**

Sagsnr.: 326-2016-7056        J.nr.: 00.30.00            Dokumentnr.:
326-2016-42628

**Sagstype**

Beslutning.

**Resume og sagens baggrund**

I forbindelse med vedtagelsen af budgetaftalen for budget
2016-2019 blev det besluttet at gennemføre en reduktion af udgifterne til
ejendomsdrift gennem effektivisering af vedligeholdelsen og bedre udnyttelse af
bygningsmassen. Reduktionen skal gennemføres som en del af kommunens
ejendomsstrategi.

En forudsætning for gennemførelse af den forventede
besparelse er, at der investeres i alt 880.000 kr. årigt i projektet.

**Indstillinger**

Direktøren indstiller, at der fra puljen til realisering af
driftsbesparelser med videre (effektiviseringspuljen) frigives i alt 880.000
kr. til ejendomsstrategien i 2016 og overslagsårene.

**Behandling**

Direktionen, Økonomiudvalget, Kommunalbestyrelsen

**Sagsfremstilling**

I forbindelse med vedtagelsen af budgetaftalen for budget
2016-2019 blev det besluttet at gennemføre en reduktion af udgifterne til
ejendomsdrift gennem effektivisering af vedligeholdelsen og bedre udnyttelse af
bygningsmassen. Reduktionen skal gennemføres som en del af kommunens
ejendomsstrategi.

I 2016 skal der via ejendomsstrategien realiseres i alt
3,016 mio. kr. stigende til 3,798 mio. kr. i 2017, 4,124 mio. kr. i 2018 og
6,888 mio. kr. i 2019.

En forudsætning for gennemførelse af den forventede
besparelse er, at der investeres i alt 880.000 kr. årigt i projektet.

Ejendomsstrategien sætter fokus på de muligheder, der er for
at optimere administrationen, driften, vedligeholdelsen og brugen af de
kommunale ejendomme, ved:

· Effektivisering af vedligeholdelsen - herunder overvejelser om at
indføre et ejendomscenter og målrettet energioptimering.

· Effektivisering i udnyttelsen af bygningsmassen og de kommunale
arealer - herunder forslag til reduktion i anvendelsen af m2 ved for
eksempel opsigelse af lejemål, salg af bygninger samt eventuelle
synergieffekter ved at have flere institutioner under samme tag.

· Salg af ejendomme.

projektet skal danne en ramme for en drøftelse af
bygningskapitalen - og lægge op til fastlæggelse af politiske målsætninger på
området.

Den årlige investering på 880.000 kr. er forudsætningen for,
at de besparelser, der er indlagt i budgettet for 2016-2019 for optimering af
ejendomsområdet, vil kunne opnås.

Beløbet skal dække:

· Ansættelse af en medarbejderressource (cirka 580.000 kr. årligt),
der skal sikre grundlaget for besparelser, herunder datagrundlag, dialoger med
brugere, vurderinger, konkrete optimeringsprojekter, procesledelse med videre.

· Anvendelse af ekstern rådgiverbistand til analyser og bidrag til
beslutningsgrundlag i forhold til, hvordan porteføljeoptimering konkret skal
gennemføres i Kalundborg Kommune. Derudover til implementering af supplerende
IT-værktøjer, udarbejdelse af serviceleveranceaftaler, implementering af ny
organisering med videre.

Solvej Schultz anvendes således med fokus på strategisk
udvikling af organisationens kompetencer til at gennemføre forandringerne og
til konkrete analyser af modeller for optimering af porteføljen og
organisationsudviklingen.

Udover ovenstående skal der afsættes ressourcer til
strategisk energistyring, som forventes at blive dækket via fremtidige
energibesparelser.

Investeringen på 880.000 kr. årligt dækker over udgifter til
arbejdet med ejendomsstrategien - herunder konsulenttimer og ansættelse på
området.

**Økonomiske konsekvenser**

I forbindelse med budgetaftalen for budget 2016-2019 er der
afsat en pulje til realisering af driftsbesparelser med videre
(effektiviseringspulje) på 1,719 mio. kr. i 2016 og 5,275 mio. kr. årligt i
årene 2017-2019. Beløbet på 880.000 kr. søges frigivet fra denne pulje i 2016
og overslagsårene.

**Direktionens møde den 8.
februar 2016:**

Anbefales.

**Økonomiudvalgets møde den 22.
februar 2016:**

Godkendes.

**Bilag**

|  |  |
| --- | --- |
| Skema fra budgetseminar | 326-2016-42747 |